钦定古今图书集成/方舆汇编/边裔典/第129卷 > 唐
## 钦定古今图书集成/方舆汇编/边裔典/第129卷 > 唐

### 太宗贞观五年室韦始遣使入贡

按《唐书太宗本纪》，不载。按室韦本传：“室韦，契丹别
种东胡之北边，盖丁零苗裔也。地据黄龙，北傍狃越
河，直京师东北七千里，东黑水靺鞨，西突厥，南契丹，
北濒海。其国无君长，惟大酋，皆号莫贺咄摄，筦其部
而附于突厥，小或千户，大数千户。滨散川谷，逐水草而处，不税敛。每弋猎，即相啸聚，事毕去，不相臣制。故
虽猛悍喜战，而卒不能为彊。”国剡木为犁，人挽以耕，
田获甚褊。其气候多寒，夏雾雨，冬霜霰。其俗富人以
五色珠垂领。婚嫁则男先佣女家，三岁而后分以产
与妇共载，鼓舞而还。夫死不再嫁。每部共构大棚，死
者寘尸其上，丧期三年。土少金铁，率资于高丽。器有
角弓楛矢。人尤善射。每《溽夏》西保貣勃，次对二山。山
多草木鸟兽，然苦飞蚊，则巢居以避酋帅，死以子弟
继，无则推豪杰立之。率乘牛车，蘧蒢为室，度水则束
薪为桴，或以皮为舟。马皆草鞯绳羁靮。所居或皮蒙
室，或屈木以蘧蒢覆，徙则载而行。其畜无羊少马，有
牛不用。有巨豕，食之，韦其皮，为服若席，其语言靺鞨
也。分部凡二十馀，曰岭西部、山北部、黄头部、彊部也。
大如者部、小如者部、婆莴部、讷北部、骆丹部，悉处柳
城东北，近者三千，远六千里而赢。最西有乌素固部，
与回纥接，当俱伦泊之西南。自泊而东有移塞没部，
稍东有塞曷支部，最彊部也，居啜河之阴，亦曰燕支
河。益东有和解部、乌罗护部、那礼部。岭西部直北曰
纳北支部。北有大山，山外曰大室韦，濒于室建河。河
出俱伦迆而东，河南有蒙瓦部，其北落坦部水，东合
那河。忽汗河又东贯黑水靺鞨故靺鞨跨水有南北
部，而东注于海。狃越河东南，亦与那河合。其北有东
室韦，盖乌丸东南鄙馀人也。贞观五年，始来贡丰貂，
后再入朝。

### 中宗嗣圣十年〈即武后长寿二年〉室韦叛将军李多祚击定之

按《唐书武后本纪》不载，按室韦本传云云。

### 景龙元年室韦朝贡

按《唐书中宗本纪》不载。按《室韦本传》：“景龙初，复朝
献，请助讨突厥。”

### 元宗开元 年室韦朝献

按《唐书元宗本纪》不载。按《室韦本传》：“开元、天宝间，
凡十朝献。”

### 代宗大历 年室韦朝献

按《唐书代宗本纪》不载。按《室韦本传》，大历中，十一
朝献。

### 德宗贞元四年室韦入寇

按《唐书德宗本纪》：贞元四年七月己未，奚室韦寇振
武。按室韦本传：“贞元四年，与奚共寇振武，节度使
唐朝臣方郊劳天子，使者惊而走军，室韦执诏使，大
杀掠而去。明年，使者来谢。”

### 文宗太和 年室韦朝献

按《唐书文宗本纪》不载。按《室韦本传》：太和中，三朝
献

### 宣宗大中 年室韦朝献

按《唐书宣宗本纪》不载。按《室韦本传》：大中中，一来。

### 懿宗咸通 年室韦遣使入贡

按《唐书懿宗本纪》不载。按《室韦本传》，咸通时，大酋
怛烈与奚皆遣使至京师，然非显夷后，史官失传。

《五代史·契丹附录》：“胡峤入契丹，亡归，道其所见袜劫
子。其国三面皆室韦，一曰室韦，二曰黄头室韦，三曰
兽室韦。其地多铜铁金银。其人工巧，铜铁诸器皆精
好，善织毛锦。地尤寒，马溺至地成冰堆。